Divlja liga

**Divlja liga** je amatersko vaterpolsko natjecanje koje se odvija na dubrovačkim plažama i kupalištima.

## Historija
Prva Divlja liga, vaterpolsko prvenstvo dubrovačkih plaža i kupališta, održana je 1983. godine.

Pobjednik prvog prvenstva je bio VK Bellevue '73.

Od 1983. godine Divlja liga je održavana tradicionalno svako ljeto osim 1992., 1993. i 1995. godine za vrijeme Domovinskog rata i najžešćih napada na Dubrovnik i okolicu.

## Propozicije natjecanja
Propozicije natjecanja se mjenjaju iz godine u godinu, a propozicije za 2008. godinu su:

### Pravo nastupa 2008. godine
Svi građani grada Dubrovnika koji imaju prebivalište na području bivše općine Dubrovnik ili oni kojima je mjesto rođenja na području bivše općine Dubrovnik, a koji nikad nisu igrali ili bili u zapisniku ni na jednoj službenoj vaterpolskoj utakmici bilo kojeg uzrasta.

Ukoliko su igrali ili bili u zapisniku najmanje jedne službene vaterpolske utakmice bilo kojeg uzrasta, vrijede sljedeća pravila:
          
Igrač, član kluba Prve lige, koji je igrao ili bio u zapisniku službene utakmice, ima pravo nastupa nakon dvije vaterpolske sezone bez nastupa, dakle, ako nije igrao u sezonama 2006./2007. i 2007./2008.

Igrač, član kluba Druge lige, koji je igrao ili bio u zapisniku službene utakmice, ima pravo nastupa ako nije igrao ili bio u zapisniku službene utakmice od 1. lipnja 2007. godine.

Igrač, član kluba Treće lige, koji je igrao ili bio u zapisniku službene utakmice, ima pravo nastupa ako nije igrao ili bio u zapisniku službene utakmice u tekućoj kalendarskoj godini, od 1. siječnja 2008. godine.

Igrač mlađe uzrasnih kategorija, koji je igrao ili bio u zapisniku službene utakmice, ima pravo nastupa ako nije igrao ili bio u zapisniku službene utakmice od 1. siječnja 2007.

Igrač iz kategorije veterana, rođen 1. siječnja 1968. godine i mlađi ima pravo nastupa ako nije igrao ili bio u zapisniku službene utakmice od 1. lipnja 2007. godine (u obzir ne ulazi otvoreno prvenstvo Hrvatske održano u Sinju 1. i 2. lipnja 2007.).

Veterani rođeni prije 31. prosinca 1967. godine, bez obzira jesu li imali nastup ili ne nakon 1. lipnja 2007. godine (u obzir ne ulazi otvoreno prvenstvo Hrvatske održano u Sinju 1. i 2. lipnja 2007.), imaju pravo nastupa.

### Turnir
Glavni turnir, 25. po redu Divlje lige, prvenstva dubrovačkih kupališta u vaterpolu, igra se od nedjelje, 20. srpnja do subote, 2. kolovoza 2008., i to po prošlogodišnjem sustavu natjecanja. Prethodno će se igrati kvalifikacije, i to od ponedjeljka, 7. srpnja 2008. godine. Ždrijeb će se održati u subotu, 5. srpnja 2008. U glavnom turniru će igrati 16 momčadi, koje će biti raspoređene u četiri skupine od kojih će svaka skupima brojati po četiri momčadi.

Nakon igre svatko sa svakim u skupini (tri kola), u drugi dio natjecanja, u kojem se igra po klasičnom kup sustavu, igrat će po dvije prvoplasirane momčadi svake skupine. Dakle, drugi dio glavnog turnira sastoji se od četvrtfinala, polufinala i finala, tj. utakmica za treće i prvo mjesto. U glavni turnir, u kojem je mjesta za 16 najboljih, izravni plasman ima osam najboljih momčadi prošlogodišnje Divlje lige, dok će ostalih osam mjesta popuniti najuspješnije momčadi kvalifikacija. Ukoliko koja od osam najuspješnijih momčadi prošlogodišnje Divlje lige ne dostavi svoju prijavu, to mjesto također će se popunjavati kroz kvalifikacije. S obzirom na prošlogodišnji plasman, mjesto u glavnom turniru imaju sljedeće momčadi: Porporela (nositelj skupine A), Čingrija (nositelj skupine B), Solitudo (nositelj skupine C), FUN H2O Mlini (nositelj skupine D), te Copacabana, PVG Gruški mul, Štikovica i Penatur, prošle sezone sudionici četvrtfinala.

U četvrtfinalu glavnog turnira igraju A1-B2 (pobjednik skupine A – drugoplasirani iz skupine B), A2-B1, C1-D2 te C2-D1, a u polufinalu pobjednici susreta A1-B2 protiv C2-D1, a u drugom polufinalu pobjednik susreta A2-B1 protiv pobjednika susreta C1-D2. Kvalifikacije se igraju po starom. Kup s repasažom. Dakle, imaju pravo na jedan poraz, ali ne i na drugi. Prvi dan kvalifikacija je ponedjeljak, 7. srpnja, a posljednji, u subotu, 19. srpnja (eventualno, u nedjelju, 20. srpnja, ovisno o broju prijavljenih ekipa).

### Kako sastaviti ekipu
Svaka ekipa može prijaviti najviše 18 igrača.

U ekipi od tog broja mogu biti najviše četiri igrača koja su prije igrala u Prvoj i Drugoj ligi, a koji se još računaju kao prvoligaški i drugoligaški igrači, s tim da prvoligaških igrača u zapisnik na jednoj utakmici, gdje ekipa može prijaviti najviše 14 igrača, može biti najviše tri.

U svakoj ekipi može biti najviše jedan igrač veterana, koji je igrao ili bio u zapisniku službene utakmice od 1. lipnja 2007. godine, a koji je rođen od 1. siječnja 1963. do 31. prosinca 1967. godine ili dva igrača veterana, koji su igrali ili bili u zapisniku službene utakmice od 1. lipnja 2007. godine, a koji su rođeni prije i 31. prosinca 1962. godine.

### Tko se računa kao prvoligaški odnosno drugoligaški igrač
Igrač Prve lige (prvoligaški) je onaj igrač koji je posljednji put igrao ili bio u zapisniku jedne službene utakmice u sezonama počevši od sezone 1998./1999. do zaključno sezone 2005./2006. Oni koji su posljednji put igrali ili bili u zapisniku prije početka sezone 1997./1998., ne računaju se više kao prvoligaški igrači, tj. igrači Prve lige prilikom sastavljanja ekipe za nastup u Divljoj ligi 2008.

Igrač Druge lige je onaj igrač koji je posljednji put igrao ili bio u zapisniku jedne službene utakmice u sezonama počevši od sezone 2004./2005. do zaključno 1. lipnja 2007. godine. Oni koji su posljednji put igrali ili bili u zapisniku prije početka sezone 2004./2005., ne računaju se više kao drugoligaški igrači, tj. igrači Druge lige prilikom sastavljanja ekipe za nastup u Divljoj ligi 2008.

Ukoliko je jedan igrač prvo nastupao u Prvoj ligi, a potom u Drugoj, računa se kao prvoligaški igrač ukoliko je igrao ili bio u zapisniku utakmice Prve lige u sezonama od 1998./1999. do sezone 2005./2006. Naravno, sve ukoliko takav igrač danas nije aktivan veteran, koji je imao nastup od 1. lipnja 2007. godine. U tom slučaju treba u obzir uzeti i pravila koja vrijede za igrače veterane.

## Dosadašnji pobjednici
* 1983. - Bellevue '73
* 1984. - Danče
* 1985. - Danče
* 1986. - Čingrija
* 1987. - Student
* 1988. - Copacabana
* 1989. - Roxy
* 1990. - Gjivovići dolphins
* 1991. - Copacabana
* 1992. - prvenstvo nije održano zbog rata
* 1993. - finale prekinute zbog tuče igrača
* 1994. - Roxy
* 1995. - prvenstvo prekinuto zbog rata
* 1996. - KIKS '04
* 1997. - KIKS '04
* 1998. - Copacabana
* 1999. - Bellevue '90
* 2000. - KIKS '04
* 2001. - KIKS '04
* 2002. - Špilja '94 Danče
* 2003. - Montovjerna
* 2004. - Copacabana
* 2005. - Montovjerna
* 2006. - Pallace
* 2007. - Porporela
* 2008. - Solitudo
* 2009. - Solitudo
* 2010. - Penatur
* 2011. - Špilja '94 Danče
* 2012. - Montovjerna
* 2013. - Kamen mali Cavtat
* 2014. - FUN H20 Mlini
* 2015. - Kamen mali Cavtat
* 2016. - Elita
* 2017. - FUN H20 Mlini
* 2018. - Elita
* 2019. - Kamen mali Cavtat
* 2022. - Kokoti
* 2023. - Porporela
* 2024. - FUN H2O Mlini
* 2025. - FUN H2O Mlini

## Vanjske veze
* Službene stranice Divlje lige